LidanRubinov/Halacha-QA huggingface dataset:
שאלה: פסקי הרב לגבי קטניות: שאלתי היא לגבי פסקים שהביאו בשם הרב בחוברת "דרשת שבת הגדול". בעמ 67 הרב פוסק שתערובת קטניות שהתערבה לפני הפסח-מותרת לכתחילה. א"כ מדוע הרב פוסק ש"במבה" אסורה למי שמקפיד על קטניות-הרי הבמבה נוצרה עוד לפני הפסח-והקטנית שהרב אוסר שם היא תירס.(בעמ 35)?
תשובה: ר' יצחק אלחנן שהיה מגדולי הפוסקים באירופה לפני כמאה שנה, כתב בספרו באר יצחק תשובה י"א, ואומר שזה לא יותר גרוע מדמאי שהיה אסור בתקופת המשנה, ואם זה נתערב מותר. ומעלה במפורש שתערובת קטניות שהתערבה לפני פסח ברוב, מותרת. ולכן, אם יש תערובת של קצת תירס והרוב בוטנים, אין בעיה. צריך להכיר את המציאות, ולכן קשה לקבוע כשלא יודעים את הנתונים.
שאלה: הכשרת גריל גז לשימוש בפסח : כיצד מכשירים לשימוש בפסח גריל גז שמשתמשים בו במהלך השנה?
תשובה: בליבון חמור, דהיינו לשרוף בחום גבוה מאוד עד שהמתכת עליה מונח הבשר תאדים.
שאלה: מדים בבית גזל או לא?: יש אצלי מספר מועט של מדי צה"ל שאני מגיע איתם למילואים, בצה"ל יודעים שהמילואימניקים משאירים אצלם כמה מדים כדי להגיע איתם למילואים ולא אמרו לי משהו (זה אפילו מיקל על תחילת הפעילות), הענין הוא שאם אני מחזיר אותם לצה"ל זה סיפור למצוא מדי ב במידה שלך וגם במצב נורמלי (מנסיון), האם יש בזה גזל?
תשובה: אינני חושב שיש בזה גזל, שהרי אינך משתמש בזה לצרכיך הפרטיים.
שאלה: "מפני שיבה תקום": מי נחשב לאדם זקן אשר יש לעמוד בפניו באוטובוס, האם יש לעמוד בפני כל אדם שגדול מגילי?
תשובה: "זקן" זהו אדם מגיל 60 ומעלה.
שאלה: מחלוקות בציבור הדתי: 1. כיצד אנו התלמידים אמורים להתייחס למחלוקות הרבנים בציבור הדתי לאומי? 2. אם אינני טועה, פעמים שישנם ראיות סותרות בין הרבנים, הכיצד? 3. כיצד גורמים לאיחוד כוחות בציבור הדתי בכלל, על אף המחלוקות? 4. מדוע הרבנים לא מדגישים בפני התלמידים שהמחלוקות הן בין הרבנים ואין צורך שהתלמידים ידליקו בעצמם אש ויגרמו לדברים להיראות ממש לא טוב מכפי שהם באמת?
תשובה: יש מקום לחלוקי דעות בין תלמידי חכמים. אך הם לא צריכים להביא לידי פרוד אלא כמו שדורשת הגמרא "את והב בסופה" אף על פי שת"ח מתנצחים זה עם זה בסוף הם אוהבים זה את זה כי מטרה אחת משותפת להם לברר את אמיתתה של תורה. ככל שיבינו שהמשותף רב והוא העיקר. וחילוקי הדעות הם בפרטים אזי תרבה האחדות. אם המחלוקות הם עיניניות ולא אישיות האחדות נשמרת. אך אם המחלוקות נעשות אישיות זה יוצר פרוד וזה לא טוב. יש היום מגמה לאחד את הרבנים ולפעול ביחד ונקוה שהיא תתגשם ונתפלל שהיא תצא לפועל בעזרת ד'.
שאלה: אלטרוקסין בפסח: האם מותר להשתמש באלטרוקסין (כדורים לבלוטת התריס) בפסח, במקרה וזה לא כשר לפסח, ויש לי בארון בבית כדורים ולא מכרתי את החמץ, מה לעשות, והאם אפשר להשתמש אחרי פסח?
תשובה: אלטרוקסין כשר לפסח.
שאלה: ניתוח פלסטי בגיל נישואין: ראיתי את תשובת הרב בענין הנמצאת באתר, ורציתי לשאול אם אפשר, טיפה להרחיב על הבעיה, ואיזה סוג צער מתיר ניתוח בשביל יופי. א. האם אפשר להתיר לבחורה שאין לה בעיה גדולה מדי באף, אך היא רוצה ניתוח והיא בגיל (עוד לא, בקרוב בע"ה) נישואין? יצויין שהיא מאוד צנועה ולא כזאת שמשקיעה הון בדברים אסטטיים. ב. האם מותר לבת לשים שפתון קבוע? הבנתי שזה מחזיק לכמה שנים, ומבחינת השימוש זה דומה לקעקוע. שוב מדובר בבחורה בגיל נישואין.
תשובה: קשה לפרט את הדברים, מפני שהם אינם מוגדרים. העצה הנכונה להתייעץ עם מורות וחברות האם הניתוח נצרך או מיותר.
שאלה: יארצייט על ידי הנכד: האם יש עניין שנכד יעבור לפני התיבה ביארצייט של סבו אפילו שיש בן (אביו של הנכד) שרק אומר קדיש?
תשובה: אין עניין שדווקא הנכד יעבור לפני התיבה, אם את הקדיש אומר הבן.
שאלה: אשת איש בגוי: האם נשים נוצריות נשואות נקראות אשת איש לפי ההלכה?
תשובה: בשאלה לא מבואר למי הנשים הנוצריות נשואות, ליהודי או לגוי. ודאי אם יהודי התחתן עם גויה הקידושין לא חלים כמו שכתבה המשנה בקידושין דף סו: "וכל מי שאין לו עליו ולא על אחרים קידושין הולד כמותה ואיזו זה? זה וולד שפחה ונוכרית" נשאר לנו לברר אם גוי שנשא גויה היא נחשבת לאשתו לפי ההלכה. כתב הרמב"ם (הלכות מלכים פרק ט הלכה ז): "אין בן נח חייב על אשת חבירו עד שיבוא עליה כדרכה אחר שנבעלה לבעלה, אבל מאורסה או שנכנסה לחופה ולא נבעלה אין חייבין עליה, שנאמר והיא בעולת בעל, במה דברים אמורים בבן נח שבא על בת נח" וכן כתב המגיד משנה (הלכות אישות פרק א הלכה א): "קודם מתן תורה וכו'. זה פשוט ומבואר בהרבה מקומות דלעכו"ם בייחוד בעלמא הויא אשתו וכיון שבא עליה לשם אישות הויא לה אשת איש שחבירו עכו"ם חייב עליה כנזכר פרק ט' מהלכות מלכים ומלחמותיהן". א"כ מבואר שגוי שבא על גויה לשם אישות נחשבת היא כאשתו. ביהודי שבא על גויה איו חילוק בין גויה פנויה ובין אשת איש, ומדובר באיסור חמור מאוד, וכך כתב השו"ע (אבן העזר סימן טז, א-ב): "ישראל שבעל כותית דרך אישות. הרי אלו לוקים מן התורה שנאמר לא תתחתן בם. (ומוסיף הרמ"א) הגה יש חולקים בזה. אבל הבא על הכותית דרך זנות במקרה חייב עליה מדרבנן משום גויה ומשום זונה ומכים אותו מכת מרדות. ואם ייחדה לו בזנות חייב עליה משום נשג"ז (נדה,שפחה, גויה וזונה)". (מקור הדברים בגמרא עבודה זרה לו: עיין שם) רואים אם כן שיש שני מצבים, דרך אישות שנאסר לדעת השו"ע מדאורייתא, ודרך זנות במקרה שנאסר מדרבנן. מדיוק הלשונות נראה שדרך אישות הכוונה כל שחיים יחד כמנהג איש ואשה, אף אם לא עשו מעשה נישואין רשמי. ועל כן, זוג שחי בקביעות יחדיו, לדעת השו"ע, עובר על איסור דאורייתא. כתב הרמב"ם בהלכות איסורי ביאה (פרק יב הלכה ד): "כל הבועל גויה בין דרך חתנות בין דרך זנות אם בעלה בפרהסיא, והוא שיבעול לעיני עשרה מישראל, אם פגעו בו קנאין והרגוהו הרי אלו משובחין וזריזין, ודבר זה הלכה למשה מסיני, וראיה לדבר זה מעשה פנחס בזמרי". א"כ מצאנו מדרגה נוספת לחומרא וזה בעילה בפרהסיא, שאסור מהלכה למשה מסיני וקנאים פוגעים בו. כתבו המפרשים בדעת הרמב"ם, שגם החי עימה באופן גלוי נחשב בפרהסיא, ולאו דווקא צריך בעילה בפרהסיא. למסקנה, יש מספר מצבים וחומרות באיסור קיום יחסי אישות עם גויה: בפרהסיא- אסור מהלכה למשה מסיני, וקנאים פוגעים בו. דרך חתנות- על פי השו"ע, אסור מן התורה. דרך זנות- באקראי, אסור מדרבנן. ממשיך הרמב"ם בהלכה יג: "אל יהי עון זה קל בעיניך מפני שאין בו מלקות מן התורה, שגם זה גורם לבן לסור מאחרי ה', שהבן מן השפחה הוא עבד ואינו מישראל, ונמצא גורם לזרע הקדש להתחלל, ולהיותם עבדים, הרי אונקלוס המתרגם כלל בעילת עבד ושפחה בכלל לא יהיה קדש ולא תהיה קדשה". ובגמרא ערובין יט. כתוב: "אלא הא דכתיב "עברי בעמק הבכא" - ההוא דמחייבי ההיא שעתא בגיהנם, ואתי אברהם אבינו ומסיק להו ומקבל להו, בר מישראל שבא על הגויה דמשכה ערלתו ולא מבשקר ליה". (תרגום: על הפסוק "עברי בעמק הבכא דורשת הגמרא על אלו שמתחייבים להיות בגיהנם ובא אברהם אבינו ומעלם ומקבלם, חוץ מישראל שבא על הגויה שנמשכת ערלתו ולכן אינו מזהה אותו). ובספר הזהר כתוב: (תרגום) שלשה המה דוחים את השכינה מהעולם וגורמים שאין דיורו של הקב"ה בעולם ובני אדם צועקים ואינם נענים ואחד מהם זה השוכב עם בת אל נכר. (זהר שמות דף ג עמוד א). ועיין עוד שם שמאריך בגודל הקלקול והפגם. הרב אברהם זרביב
שאלה: שמן סויה בדברי חלב: על פי דברי כבוד הרב בחוברת "דרשת שבת הגדול", שבד"כ בדברי חלב שכתוב עליהם לאוכלי קיטניות, זה שמן סויה. א.האם כל מוצרי החלב מותרים או שצריך בדיקה ברכיבים? ב.מה שכתב הרב שאם נתערב לפני פסח, האם כל מוצרי החלב שנמכרים בפסח הוכנו לפני פסח, או שצריך לבדוק כל אחד מתי יוצר?
תשובה: א. כל מוצרי החלב מותרים. לא מערבבים שום קטניות, מקסימום קצת שמן סויה. ב. יש להניח שכל מוצרי החלב הוכנו לפני הפסח.
שאלה: הכשרת כיריים לימי חול: בדירה שכורה ישנם כיריים מגז - שבושל עליהם אוכל טרף בכלים טרפים. כיצד והאם אפשר להכשיר את הכיריים?
תשובה: אם זה כיריים עם חצובות, מצד עיקר הדין לא צריך להכשיר, רק לפסח אנחנו מחמירים להכשיר אותה לפי שיטת הרמ"א. אבל כל השנה כולה לא צריך שום הכשרה.
שאלה: איש מר"ץ בועידת בני עקיבא: האם לרבני בני עקיבא ומארגני הוועידה השנתית שהיתה בשבוע שעבר היה מותר להזמין את חיים אורון, יו"ר מרצ, להרצות בפני אלפי בני נוער מהציבור שלנו?
תשובה: אינני חושב ששייך להזמין אדם כזה, איזה מסר חינוכי הוא יכול למסור להם, הרי הם נלחמים כנגד קדושת ישראל, כנגד צביונה של המדינה כמדינה יהודית. איזה בשורה המרוממת את הרוח ומקדשת את החיים, יש לאדם המשתייך למפלגה שלא מזדהה עם קדשי ישראל למסור לנוער. לדעתי זו טעות, אינני יודע מי החליט על כך.
שאלה: הדפסה בחול המועד: קיבלתי קובץ גדול במייל לקריאה (בעינייני חולין). האם מותר להדפיסו במדפסת על מנת לקוראו בחול המועד, כי קשה לי וגם זה לא בריא לקרוא ישירות ממסך המחשב. האם זה נחשב "צורך המועד"?
תשובה: רק אם הקריאה בקובץ דחופה והיא דבר האבד מותר להדפיסו במועד.
שאלה: מצוות ישוב ארץ ישראל מול החזרה בתשובה: איזו מצווה יותר חשובה בזמן הזה מצוות ישוב ארץ ישראל או החזרה בתשובה, למה?
תשובה: הרב חרל"פ כותב ב"מעייני הישועה" שבדורנו הנקודה העיקרית היא מצוות יישוב ארץ ישראל. זה לא אומר שאדם לא צריך להניח תפילין ולקיים את שאר מצוות, אבל יש לשים את הדגש על הדבר הזה. לכל דור יש משהו ייחודי. אנו בדור שהתחילה בו ההתעוררות לשיבת ציון, כאלפיים שנה המצווה הזו של "וירשתם אותה ויישבתם בה" הייתה רדומה, עסקו בתורה כל הזמן, החזירו בתשובה, מה לא עשו במשך הדורות בתקופת הגלות. עכשיו הגיעה שעתה של המצווה הזו, ויש לשים עליה את הדגש. בחידושי הרי"מ, על הפסוק בשירת האזנינו "זכור ימות עולם בינו שנות דור ודור"- לא רק עלינו ללמוד את העבר, אלא בכל דור ודור צריך לראות מה ההשגחה האלוקית רוצה בדיוק מאיתנו בתקופה הזו. גדולי ישראל אמיתיים רואים זאת. הרב חרל"פ שהיה מעין תלמיד חבר לרב קוק זצ"ל אמר שזאת המצווה העיקרית בתקופתנו. את זה כתב לפני עשרות שנים.
שאלה: שליטה עתידית במערכת המשפט: כבוד הרב דיבר בכנס לפני הגירוש ואמר ש"לא ירחק היום בו הציבור שלנו ישלוט על מערכת המשפט ומערכות השלטון האחרות". אני מנסה ורוצה להאמין אבל לא יודע איך. הם הרי חוסמים אותנו בכל מה שהם יכולים. שופטי בג"צ ה"נאורים" לא מכניסים למועדון שלהם אפילו חילונים שמאלניים שלא חושבים בדיוק כמוהו, אז איפה הסיכוי שלנו לעשות את השינוי מבפנים?
תשובה: לפני שמונים שנה, שבעים שנה, אם מישהו היה אומר שתקום מדינה, האם מישהו היה מאמין לו. אנחנו רואים היום שכל המערכות קורסות, החינוך קורס, בכל התחומים יש עליה ובחינוך אומרים שיש ירידה (בחינוך אומרים שיש עליה באלימות הנוער). רואים שכל החינוך לא שווה כלום. מסרו לי שבשנה קודמת ברישום לבתי ספר הדתיים, על כל זרמיהם, למעלה מ-50  הורים רשמו את ילדיהם לחינוך דתי. בכל החינוך הדתי מלמדים את הילדים שיש בורא לעולם, יש שכר ועונש, יש דברים שאדם צריך לחדול ויש דברים שצריך לעשות. שאלו אימא אחת, הרי אתם בבית לא נוהגים להקפיד על תורה ומצוות, ומדוע את שולחת את בנך לחינוך דתי. ואמרה שלא רוצה שבנה ילך לסמים או ילך לדקור את חביריו בפאבים. הם מבינים שלחינוך הכללי תוצאות שליליות קשות מאוד. עם ישראל ישוב בתשובה, ההתעוררות תבוא מצד הציבור. בנתיים השלטון במערכת המשפט בידי קבוצה מסויימת, אבל ההתעוררות תבוא מבפנים. אנחנו צריכים להאמין, כמו שהרמב"ם פוסק בהלכות תשובה, הבטיחה תורה שעם ישראל ישוב בתשובה". אנחנו רואים שכבר היום הגרעינים התורניים שקמו בכמה מקומות ויש להם השפעה על הציבור. אני שמעתי שישנם קיבוצים שמבקשים שיבואו גרעינים תורניים או משפחות דתיות לגור בתוכם. קיבוצים שאף פעם לא חשבו שינהגו כך, ומוכנים לבנות מקווה ולבנות בית כנסת ולבנות עירוב. הם יודעים שהדתיים הם הכח הדומיננטי והכח הבריא שבסופו של דבר ישפיע על הקיבוץ כולו. ב"עמך" הפשוט יש התעוררות, ואני מקווה שזה ילך ויצבור תאוצה.
שאלה: נשירת פרחים לחצר שכנים: שכנים שלנו מגדלים צמח בוגנביליה שפריחתו נושרת לרחוב ומשם הם עפים עם הרוח ישירות לחצר שלנו. צמח זה פורח בשפע רב והחצר מלוכלכת בכל עונת הפריחה (חוץ מחודשי החורף). אנחנו זוג מבוגר ונמאס לנו לנקות כל יום יומיים. השכנים מצידם (שומרי מצוות) אינם מוכנים לעשות מאומה בכדי לצמצם את הלכלוך. האם ניתן לכוף עליהם אחריות?
תשובה: מעיקר הדין אין בעל העץ המלכלך חייב להסיר את העץ או לטפל בלכלוך היוצא ממנו, שכך הם דברי המשנה בפרק שני בבבא בתרא "שזה חופר בתוך שלו וזה נוטע בתוך שלו". ופרשנות משנה זו שאדם רשאי לעשות שימושים סבירים ומצויים בחצירו, ואם שכנו ניזוק בעקיפין מכך עליו להרחיק את עצמו. אומנם ראוי לבוא ולנסות לשכנע את השכנים לטפל בדבר שכן סביר להניח שיש בזה מידת חסידות להסיר דבר המפריע לשני. הרב חננאל פאטשינו.
שאלה: תיקון פיצוץ בצינור מים ראשי בשבת: בליל שבת התפוצץ צינור מים ראשי בשכונה. המים פרצו לגובה רב. העיריה הוזמנה לתיקון. משום מה עובדי העיריה לא ידעו היכן השיבר הראשי של הצינור ולא יכלו לעצור את השיטפון. כך נאלצו העובדים לסגור ברזים רבים בסביבה, ושכונות שלמות נותקו ממים. עוצמת הזרימה היתה כל כך רבה שהעיריה הביאה שתי משאבות מים שעבדו יותר מ-12 שעות על מנת שמקום הפיצוץ יחשף. רק בשבת אחר הצהריים התקלה תוקנה. אובדן המים היה עצום. והתנאים בבתים (בעיקר בשירותים) היו בלתי נסבלים. אגב, זה איזור חרדי - דתי בו יש ילדים רבים. התעורר ויכוח האם היה מותר לעיריה לתקן את הצינור?
תשובה: זה באמת בעיה. במקרה כזה היה מותר על ידי נכרי. בדברים כאלה צריך להיעזר לפעמים על ידי מי שאינו בן ברית, שלא מחוייב בשמירת שבת, היות ואלו צרכי רבים. זה לא יותר גרוע מחולה שאין בו סכנה, אם יש שירותים עם ריחות קשים וזהו איזור עם ילדים ומותר בשביל ילדים לעשות דבר כזה. אבל על ידי ישראלים זה בעיה. זה בעיה ממונית שהמים ילכו לאיבוד, אבל לכאורה נראה שזה לא פיקוח נפש על ידי ישראל להתיר איסור דאורייתא. אני לא רוצה לקבוע סופית כיון שאני לא יודע את כל הנתונים.
שאלה: אכילת פירות שביעית: דודתי שאינה שומרת מצוות הביאה לנו במתנה מספר לימונים ושסקים מהעץ שגדל בגינתה, יש לציין כי היא אינה מדשנת אותו או גוזמת אותו באופן מקצועי כלשהו אלא בדרך כלל משקה אותו בלבד. האם מותר לנו לאכול את הפירות האלו, וכיצד לנהוג בהם כעת שהשנה היא שנת שמיטה? למיטב זכרוני אחד הרעיונות של שנת שמיטה הוא להפקיר את הפירות, ואם אכן כך, לכאורה (לדעתי) לא אמורה להיות בעיה לזכות בהם מן ההפקר, הלא כן?
תשובה: הלימונים צריכים להפריש מהם תרומות ומעשרות, שהרי הם עדיין גדולי ששית, ולכן אין לאכול ללא הפרשת תרומות ומעשרות. השסק של שביעית ויש לשמור בו קדושת שביעית. בברכת התורה והארץ הרב יהודה הלוי עמיחי
שאלה: ברכת האילנות על עצים לא מלבלבים: ברכתי ברכת האילנות על שני עצי פרי לא מלבלבים. האם ברכתי ברכה לבטלה, והאם אני צריך לברך שוב?
תשובה: בתקופה זו בטוח יש פרי קטן, ואין הברכה לבטלה.
שאלה: כהן שנטמא לפני בר מצוה: אני כהן בן 14.5 וזוכר שבגיל צעיר (בערך 8) נטמאתי בקבר בטיול (בטוח שנטמאתי). ראיתי בשו"ע (סימן קכ"ח סעיף מא) שכהן שנטמא למת שאינו משבעה מתי מצוה פסול מן הדוכן ומכל מעלות הכהונה עד שישוב ויקבל שלא יטמא עוד למתים. האם לא נחשבו לי כל "מצוות הכהנים" שקיימתי עד עכשיו, שקיבלתי על עצמי, ובכלל, האם יש להתוודות על עברות שלפני בר מצוה?
תשובה: היות ונטמאת קודם לגיל בר מצווה, ומן הסתם חזרת בתשובה, זה שום דבר. שם מדובר על כהן שלא נטמא פעם אחת, אלא רגיל להיטמא או שנשא אישה גרושה, וכל זמן שנמצא במצב כזה אין דין "וקידשתו" (לברך ראשון, ולעלות לדוכן). אבל אתה שעשית זאת בצעירותך ומן הסתם לא חזרת על המעשה, וודאי שאינך צריך לחשוש לשום דבר.
שאלה: הבדלה שוב בבית: אם הייתי נוכח בהבדלה בבית כנסת ואמרתי שאני לא יוצא ידי חובה בהבדלה, על מנת לעשות הבדלה בבית, וכשחזרתי גיליתי שהמשפחה הייתה נוכחת בהבדלה. האם אני צריך לעשות הבדלה או שזה מיותר?
תשובה: בעצם אתה לא עשית הבדלה היות ולא התכוונת לצאת ידי חובה, לכן עליך לעשות הבדלה. הרב שמואל הולשטיין
שאלה: הדלקת נרות שבת: אני רווקה בת 23 וחצי, מתגוררת לבדי. האם מותר לי להדליק נרות שבת? מישהו אמר לי שאני צריכה להדליק נר אחד. האם זה נכון, מה עליי לעשות?
תשובה: את צריכה להדליק נרות. ולכתחילה נכון להדליק 2 נרות - אחד כנגד 'זכור', והשני כנגד 'שמור'. הרב שמואל הולשטיין
שאלה: בריכה בספירת העומר: מילדות חונכתי שבספירת העומר לא הולכים לים או לבריכה. הופתעתי לקרוא את תשובות הרבנים שאין בעיה עם זה ומותר ללכת לים או לבריכה. האם בכל זאת חל איסור מסוים על עדות מסוימות לרחוץ בים או בבריכה בזמן ספירת העומר (אני חצי פרסי חצי עיראקי) או שמה פשוט "עבדו עלי"?
תשובה: באמת מבחינה הלכתית גרידא אין איסור ללכת בימי ספירת העומר לים או לבריכה, אבל הרבה מעדות המזרח נהגו לומר שאסור מחמת שימים אלו נחשבים לימי סכנה, ויש להמנע מכל דבר שיכול לגרום לסכנה.
שאלה: משחת שיניים בפסח: האם משחת שיניים שאין עליה כשרות לפסח צריכים לבערה, ואם לא, האם מותר להשתמש בה לאחר הפסח?
תשובה: ברור שמותר להשתמש אחר הפסח, שהרי משחת שיניים זה לא חמץ בדרך כלל. לעניות דעתי, אפילו משחת שיניים בלי הכשר, יהיה מותר להשתמש בה בפסח. אפילו אם נניח שיש בזה מרכיב של חמץ (למרות שאני חושב שאין), זה לא דבר שראוי לאכילה, ולכן לא נקרא שנהנה מן החמץ. אלא שישראל קדושים נהגו להקפיד שיהיה הכשר, אך לא צריך לחשוש עד כדי כך.
שאלה: זריקת אשפה ביום טוב: האם האשפה מוקצה ואז יהיה אסור לי להוציאה החוצה?
תשובה: אשפה היא מוקצה ואסור לטלטלה אולם אם הריח מפריע לך לעונג יום טוב אזי ככל "גרף של רעי" מותר לשים אותה בצד ואף לזורקה לפח שמחוץ לביתך. (שמירת שבת כהלכתה פב, מה)
שאלה: האם מותר לחקות אנשים?: האם מותר לעשות חיקוי של אדם מוכר בציבור, כגון, לחקות את אופן דיבורו? בעיקר כשהדבר ידוע ומפורסם ואין כאן גילוי דבר חדש, וכגון: שמחקים את ראש הממשלה ושאר ידוענים.
תשובה: אם זה לא דרך השפלה וביזיון, רק קצת לשעשע את הציבור, אני חושב שאין בזה איסור מי יודע מה.
שאלה: האם יש קדושה בכותל המערבי?: האם יש הבדל בקדושת רחבת אבני הכותל המערבי לבין שאר הרחבה באיזור הבידוק הביטחוני, במילים אחרות, האם יש ענין לעמוד ולהתפלל דווקא ליד אבני הכותל או שאפשר גם ברחבה העליונה?
תשובה: רק המפלס התחתון קבוע לתפילה ויש לו דין בית כנסת לכן יש להתפלל רק בו. המפלס העליון אינו מיועד לתפילה, חוץ מאירועים חריגים.
שאלה: מלאכות לאוקמי בשביעית: עד איזה גובה מעל האדמה יש להתייחס לעציץ נקוב, כעציץ נקוב? שהרי ודאי שמגובה מסויים הוא מפסיק להריח את הקרקע, אך שמא פלוג. מה נכלל בגדר אוקמי? כי ראיתי בפוסקים שמקילים בזה מאוד, ולכאורה קשה מאוד לקבל זאת, שהרי מלבד שמסתבר מאוד דברי החזו"א בדעת הרמב"ם שלא הותרו אלא מלאכות ספציפיות שנמנו עליהן חכמים. (וכן נראה מהמאירי בע"ז נ:), אך אף לשאר הראשונים שנתנו גדר שאוקמי מותר, ודאי שאיננו יכולים להתעלם מכך שנאסרו במפורש מלאכות של אוקמי (מו"ק ג.) כגון כיסוח, פיסוג האילן ועישון וכו.
תשובה: אנו פוסקים שאין גובה מהווה הפסק, ואפילו למעלה מי' טפחים נחשב מחובר אם יש לו נקב מול הקרקע. לעניין שאלת האוקמי, עיין בספר קטיף שביעית באריכות. בברכת התורה והארץ הרב יהודה הלוי עמיחי
שאלה: פשלה בתספורת: אם בטעות יצא מספר 0 על חלק מהראש האם מותר לך לסדר את זה בספירת העומר
תשובה: אין להסתפר בימי הספירה (יש עוד פחות משבוע), תכסה את ראשך בכובע.
שאלה: ברכה על מצה עם בשר וטחינת כרובית: א) מה מברכים על מצה שרויה במים שמגלגלים אותה על בשר ומטגנים אותם ביחד (סיגרים)? ב) האם מותר לכתחילה לטחון כרובית ללא בדיקה ולבשלה ולאכול?
תשובה: א. מזונות. ב. לא. אם עשו, ניתן לומר שאף אם היו חרקים הם נשחקו, אך לכתחילה, היות וכרובית זה ירק המוחזק כטעון בדיקה, לא נכון לעשות זאת.
שאלה: החלפת שם לחולה: אמא שלי נקראה על שם דודתה שנרצחה (הנאצים תלו אותה) ובזמן האחרון אמא חלתה בסרטן הרחם. האם יש להחליף את שמה או להוסיף שם אחר? ואם כן, אז תוכלו להמליץ איזה שם? השם שלה הוא "אידה", נולדה ב 30.4.57.
תשובה: רפואה שלמה. נוהגים להוסיף שם לחולה מסוכן.לאחר תפילה במניין המכילה מזמורי תהלים ותחינה (כל הסדר נמצא בספרי תהילים משוכללים). מקובל שהשם מכיל משמעות של חיים, רפואה וכד', כגון: חיה, אך הבחירה בידכם.
שאלה: אי המתנה בין בשר לחלב בתום לב: אם כחמש דקות לאחר אכילת בשר אכלתי מוצר חלבי, דבר שנעשה בתום לב- האם זה נחשב לעבירה? חשוב לציין שידעתי שהמוצר הינו חלבי, אבל שכחתי לגמרי מזה שאכלתי בשר כחמש דקות לפני. האם זה נחשב לעבירה או שמא זה מקובל מכיוון שזה נעשה בתום לב?
תשובה: אדם שעושה דבר על ידי ששכח נקרא שוגג. ההרחקה בין בשר לחלב היא מדרבנן ויש דעה שאם כבר ברכת ברכה אחרונה על הבשר מותר לך לאכול חלב, אמנם להלכה צריך להמתין זמן מה, כל אחד לפי מנהגו. הדרך הטובה ביותר למנוע הישנות מקרה כזה בעתיד היא ללמוד הלכות בשר בחלב בצורה טובה שהדברים יקבעו בלבך.
שאלה: מה אני אשם שלא שמרתי על העיניים?: אני חי במשפחה שאבא דתי ואמא לא. התחלתי להתחזק לפני חצי שנה, ולפני זה הייתי הרבה על המחשב באינטרנט וקלקלתי את העיניים שלי יותר מדי. לא בכוונה, אלא כל זמן שראיתי דבר כזה יצאתי מזה (לא כי הייתי קשור ליהדות אלא כי אבא שלי תמיד אמר שזה לא צנוע) מיד ולאט לאט כבר עברו לי בראש הרבה תמונות. עכשיו אני ממש רוצה לכפר על כל זה ואני כבר כמה שיותר נזהר מזה אך עדין יש בעיה, אני הרבה פעמים חושב על זה ואני יודע שכל הרהור במחשבה זה חטא. מה אני אשם שראיתי לפני שהתחזקתי תמונות כאלה ועכשיו יש לי הרבה הרהורים, ובגלל זה יש לי הרבה עוונות? למה בשמים מחליטים שאדם אחד יולד לבית חרדי ואדם אחר ילך לבית אחר אע"פ ששם הוא יחטא? אני לא הייתי מודע לזה בכלל, למה יענישו אותו בגלל זה? הקב"ה קבע שאני יגיע למשפחה הזאת ושאני יגיע למצב הזה.
תשובה: צדיק שלי: הקב"ה לא נותן שכר לפי ההשגים אלא לפי המאמץ. לכל אחד הקב"ה קובע שליחות אחרת. יש אדם שנולד בבית של צדיקים טהורים והשליחות שלו היא שונה ממי שנולד בבית של רשעים. אנו לא יודעים בנסתרות אולם אנו יודעים שיש נשמות בשמים שבאות לעולם בכדי לתקן ולהתעלות דרך ההתמודדות בעולם הזה. הדבר הכי נוח לנשמה זה להישאר בשמים. אולם הדבר הכי טוב לנשמה למרות שזה לא נעים ולא נוח זה לרדת לעולם הזה ולהתמודד. כל נשמה נועדה להתרומם בדרך שלה. יתכן שנשמה אחת כבר היתה בעולם והיא לא גמרה שליחותה בירידה הראשונה שלה. הקב"ה שולח את הנשמה ומזמן אותה למקום ולזמן אחר שיתאים לה בכדי להשלים את שליחותה. כך שאתה לא יכול להשוות בינך לבין אחרים. כל אחד עם השליחות שלו. אתה צריך להתמקד בשליחות שלך. להתקדם ולבחור בטוב כפי יכולתך. המוח שלנו הוא לא דיסק של מחשב שניתן לעשות בו תוכנית מחיקה. המוח שלנו קולט רשמים מכל מה שראה והוא משמר זאת. כל מה שראיתה נמצא בציורים של המוח שלך. אולם אנו מאמינים שעל ידי ראיית דברים אחרים טובים הדברים שאתה רוצה למחוק ילכו ויתערפלו. הציורים החיצוניים ילכו ויאבדו מעוצמתם ואת מקומם יתפסו ציורים טהורים. השתמש בעיניך כמה שיותר לראות נוף וטבע, השתמש בעיניך לראות פנים של צדיקים, השתמש בעיניך לראות אותיות של לשון הקודש, השתמש בעיניך לראות תמונות של הכותל המערבי, השתמש בעיניך לראות תמונות של המשכן ובית המקדש, זו המשימה שלך. ככל שתשמור מכאן ולהבא את עיניך ותשתמש בהם למראות טובים כך יעזבו אותך הרהורי החטא. למרות כל המאמצים חכמים אומרים בנושא הרהור עבירה שאין אדם ניצול מהם באף יום. אין הכוונה שנגזר עלינו בכל יום ממש לצייר ציורים לא צנועים. אולם משהו מכך, ציורים שהם ברקע העורפי שלנו איתם אנו מתמודדים בכל החיים. אינך יודע מה הצדיקים חושבים. יש סיפור בגמ' על גדול תלמידי ר"ע שבעת לימודו בתוך בית מדרש נתאווה פתאום לאישה זונה ונכשל בה. אנו לא ידעים מה קורה אצל אחרים. אל תהיה בטוח שהדשא שאצל השני אפילו שהוא נראה צדיק הוא כולו ירוק. תתרכז בנסיונות שלך להתעלות ואל תתיאש מכך שהנסיונות האלו ילוו אותך למשך שנים רבות. גם אם חס וחלילה אתה נופל פעם ביום זכור גם כמה פעמים אתה גם מצליח ביום. אתה זוכר את הנפילות. אולם עליך לזכור גם את הנצחונות. בפנקס שלך צריך להיות באופן תמידי שני טורים. טור הזכויות וטור החובות. אדם צריך לראות עצמו כבינוני כל ימיו חייו. כך מחד הוא לא מתייאש ומצד שני הוא גם בעל ביטחון עצמי מופרז. שלך ובהצלחהו
שאלה: תספורת נשים בספירת העומר: האם לנשים לצורך אסתטיקה אפשר להתגלח בתקופת ספירת העומר?
תשובה: גם לנשים אסור להסתפר בימי הספירה, אם יש בעיה חריגה יש לדון בה באופן נקודתי.
שאלה: היחס לנשים: "וכמה מידות עליונות וטובות, וכמה אושר ומרחב יש בחלק הטוב הזה של היות הנשמה נשמת איש פועל, יוצר, מחדש ומחייב פעלים והגיונים, שאיפות ומעשים, על פי עצמיותו הפנימית במערכי קדושתו - הנעלה מנפש האישה (לא נשמה) - הנחשבת כחומר לגבי הצורה - לעומת נשמת האיש הצורתית ורבה אי ההודאה המחויבת ליוצר הנשמה מכל איש ואיש, שלא עשני אישה" (עולת ראי"ה ע"א) הייתי שמח להבין איך יכול להיות דבר כזה? הרי ידוע שכל אחד ותפקידו וגם לאשה יש נשמה, ודוקא לאשה יש את הכוח היוצר של הלידה (4 אמהות). וידוע מאמר הרמב"ם: "וצריך האיש לאהוב את אשתו כגופו ולכבדה יותר מגופו", משמע שגדולה הימנו. והפסוק "כל אשר תאמר אליך שרה שמע בקולה". ו"בזכות נשים צדקניות ניצלו ישראל". ושעשני כרצונו, זה קרוב יותר לרצונו של מקום. ועוד רבים הם המאמרים והפסוקים שנכתבו על מעלת הנשים. אז איך מרן הרב אמר כך? הייתי שמח להבין פסקה זאת כמו שצריך.
תשובה: בפסקה זו הרב מדבר על מעלת הגבר כי זו הברכה של הגבר ובפסקה הבאה הרב מדבר על מעלת האשה. מעלת הגבר שהוא יוצר ומחדש יותר מהאשה ומעלת האשה שהיא מחוברת לרצונו של הקב"ה יותר מהגבר, אין כאן תחרות אלא מעלה שונה שיש לכל אחד מהמינים. לנשים יש זכויות רבות ולכן אברהם היה צריך לשמוע בקול שרה ובזכותן נגאלו ישראל אבל אין זה אומר שלגברים לא היו זכויות. גם החיוב לכבד את האשה אינו נובע ממעלתה הגדולה ממנו אלא מעצם זה שהיא אשתו. גם האדם החשוב ביותר בעולם והחכם ביותר חייב לכבד את אשתו אף שאינה יודעת כלום, זו חובת בעל לאשתו כי היא אשתו ולא בגלל סיבה זו או אחרת.
שאלה: ספר הזוהר וכלל ישראל: האם כלל ישראל קיבל על עצמו את ספר הזוהר, ומה ההשלכות של זה?
תשובה: ספר הזוהר זה ספר שעוסק בחכמה הפנימית. ספר זה התגלה לציבור הרחב רק לפני כמה מאות שנים. וודאי שזה ספר קדוש וכל גדולי ישראל כתבו עליו. זה לא ספר לציבור הרחב. היום יש כל מיני מכונים לקבלה. אני לא חושב שכל אחד ילמד דברים כאלה שצריכים הכשרה קדושה וטהרה. אדם שיש לו גישה לתורת הנגלה, אחר מכן יכול להתעסק בתורה הנסתר. אך אדם שאין לו הבנה בנגלה, לא נראה לי שמסוגל להבין בתורת הנסתר.
שאלה: מכונת הנשמה בימי שבת: לכבוד הרב. אני שולח את השאלה הבאה בתקווה שגם אם לא תפורסם לעיניי כל, אשמח להענות עליה אפילו בהודעה אישית לאימייל שאציין. זוהי שאלה הלכתית למעשה. אני בחור אשר חובר לפני כשנתיים למכונת הנשמה, מאחר ואני סובל ממחלת ניוון שרירים מתקדמת. אם כך מונשם לצמיתות, ושאלתי היא כזאת: אסביר בקצרה כי המכונה הנ ל פועלת על חשמל, אך הינה בעלת סוללה נטענת שמקנה לה את היכולת להיות ניידת ליציאה מחוץ לבית. כדי שמכונת ההנשמה תחל להשתמש בבטריה ולא במקור חשמלי שקע חשמלי ישנו את כבל החשמל שלה. כאשר מושכים אותו משיכה קלה, הוא מתנתק מהמכונה ואז בעצם הבטריה מתחילה לפעול. עכשיו, אני ומשפחתי התחלנו להתחזק ולשמור שבת כהלכתה ונתקלנו במצב בו ישנו צורך להושיב אותי על כסא הגלגלים שלי בכדי להתנועע למשל בבית או בכדי לצאת מחוץ לבית בימי שבת. ואנו לא יודעים האם זה הוא דבר אסור עצם ניתוקה מהחשמל? יש לציין שבכל יום ישנו צורך להעביר אותי מהמיטה אל הכיסא. והתקע קצר בכדי להשאיר את המכונה מחוברת לחשמל, כך שישר אנו מעבירים אותה למצב של סוללה. ברצוני לדעת האם יש היתר לנתקה בשבת? אשמח אם פוסק הלכה ישיב לתשובתי. כמו כן מקווה ששאלתי מובנת.
תשובה: פנה בבקשה למכון צמת באלון שבות בגוש עציון אולי יש להם פתרון העוקף את הבעיות שהזכרת
שאלה: מעשר כספים במוצרי מזון ותווי קניה: האם מותר לתת מעשר כספים מדברים שהם לא כסף, לדוגמא: מוצרי מזון, בגדים וכד? ועוד, האם ניתן לתת מעשר כספים בתווי קניה?
תשובה: אפשר משניהם.
שאלה: עדות אחיין בנישואין: 1. האם אחיין יכול להיות עד בחתונת דודו? 2. האם מה שילדים לא הולכים לחתונת אחד מהוריהם שנישא בשנית זהו מנהג או הלכה והאם יש פתח להתיר במקום שיש צער גדול והאב לא מוכן לוותר?
תשובה: 1. אינו יכול (שולחן ערוך חשן משפט לג ב). 2. הסיבה שנהוג שילדים לא באים לחתונת הוריהם היא כדי שההורה המתחתן ירגיש שהוא פותח דף חדש עם בן   בת זוגו. אם האבא מאוד רוצה אין איסור בדבר. בכל אופן, עיקר המנהג בזמן החופה ולא בסעודה. הרב יאיר וסרטיל